અમદાવાદ-વડોદરા એક્સપ્રેસ હાઈવે. સાંજનો સમય. સૂરજને વિદાય આપતો ચંદ્ર તેની સેના સાથે ધીરે-ધીરે અજવાળાને ઓગાળી રહ્યો હતો. વાહનોની હેડ-લાઈટ અંધકારનો સામનો કરવા સજ્જ થવા લાગી હતી. જુદી-જુદી બ્રાન્ડની ગાડીઓ એકબીજા સાથે હરીફાઈ કરતી, આગળ જઈ રહી હતી. એવામાં એક યુવકની પૂરઝડપે જતી ગાડી ડીવાઈડર સાથે ધડામ્ કરતી અથડાઈ. આજનાં આટલાં ઝડપી યુગમાં કોને સમય હોય છે આવા રોડ અકસ્માત માટે! અને એમાં આ તો પાછો એક્સપ્રેસ હાઈવે. અમુક લોકોએ ચાલુ વાહને નજર નાંખીને વાતો કરી કે કોઈનો અકસ્માત થયો લાગે છે, પણ કોઈ ઉભા ન રહ્યાં. દરેકમાં અપવાદ સંસારનો નિયમ છે, તેની સાબિતીરૂપે એક ગાડી ઉભી રહી અને તેમાંથી એક યુવાન મદદ માટે બહાર પણ આવ્યો. તેણે તાત્કાલિક મોબાઈલ કરી એમ્બ્યુલન્સ બોલાવી.